Stellenbosch Hills vier herkoms met nuwe wit wyne – Wyn-SA
Viertal witwyne 'n myplaal in 75ste bestansjaar
Die toevoeging van twee nuwe witwyne, ambassadeurs van die 2020-oesjaar, is 'n mylpaal vir die Stellenbosch Hills-wynkelder wat vanjaar sy 75ste bestaansjaar vier. Die kelder het die nuwe seisoen verwelkom met hul nuutste witwyne.
Die nuutste lys wyne wat gerus vir die warmer somersdae aangeskaf kan word, stop egter nie daar nie. Die bekendstelling van die Stellenbosch Hills Chenin Blanc 2020 en Stellenbosch Hills Sauvignon Blanc 2020, bring nou die witwyne beskikbaar, op vier te staan. Hulle sluit by die reeds bekende Sense of Place Anna Christina MCC 2018 en 1707 Reserve White 2019 aan, as dié wyne om nou in jou yskas en glas te hê.
Die nuwe vrystellings is beide deel van die reeks wat die uitdrukking van hul herkoms beklemtoon. Die druiwe waarvan die Stellenbosch Hills-wyne geproduseer word, is afkomstig vanaf plase in die wêreldbekende streek, wat bekend is vir sy ryk landbougrond, diversiteit en gematigde Meditereense klimaat.
Die Stellenbosch Hills Chenin Blanc 2020 is gemaak van druiwe wat in die Lynedoch-omgewing per hand geoes is. In die glas is dit van medium-styl, gebalanseerd en wys prominente vrugtige karaktereienskappe met 'n tikkie suurlemoenskil en vars suur. Dit roep geure van grenadella, spanspek, groen appel en lietsjie op.
Dis 'n veelsydige wyn wat op sy beste smaak as dit yskoud bedien word en kan met disse soos speseryagtige garnale, geroosterde vis, chicken à la king en pasta, geniet word.
Die 1707 Reserve White 2019 is die huidige oesjaar wat van hierdie vlagskip-wyn beskikbaar is. Die 1707-reeks is net dit en 'n rooiwyn – elkeen verteenwoordig die beste vrugkeuse en wynmaak-tegnieke. Beide is vat-verouderd.
Die 2019 is elegant gebalanseerd en bestaan uit 'n versnit van 70% chardonnay, 20% semillon en 10% viognier. Op die neus is steenvrug, heuning, sitrus en vanielje eikehout-speserye terwyl die lewendige sitrusvrug en 'n vars suur op die tong die smaak afrond.
Al die versnit se komponente kom van een produsent in die Stellenboschkloof-area, wat bekend is vir sy ideale klimaat en vrugbare grond. Elke komponent is apart in die kelder hanteer, voor dit versny is. Slegs 3 000 bottels is geproduseer.
Net so wonderlik met kos of op sy eie, is die 2018 Anna Christina MCC, wat die viertal afrond en die wynkelder se geskiedenis uitlig. Hierdie enkel-wingerd Cap Classique is deel van Stellenbosch Hills se vlagskip, die Sense of Place-reeks. Die portefeulje is aan die beste wat die wynkelder kan produseer, toegewy. Elke wyn is in beperkte hoeveelhede beskikbaar.
Die elegante 2018 Anna Christina vonkel is vernoem na die oudste dogter van die bekende Stellenbosse wyn-pionier, Antonie Vlotman. Vlotman is die stigter van die Vlottenburg-wynplaas, wat vandag die tuiste is van Stellenbosch Hills. Die Vlottenburgkelder is in 1945 gestig en het in 2003 sy naam na Stellenbosch Hills verander.
Die vrugte vir die Cap Classique is met die hand gepluk en met 'n pneumatiese pers afgedruk, wat die delikate onttrekking van die beste sap toelaat. Hierdie eerste en huidige oesjaar is toe in die tradisionele Franse sjampanje-metode gemaak en het 15 maande op die gis deurgebring.